Մակենզի

Մակենզի (Mackenzie), գետ Կանադայի հյուսիս-արևմուտքում։ Բուն Մակենզիի երկարությունը մոտ 1600 կմ է (Փիսի հետ՝ 4250 կմ), ավազանը՝ 1804 հզ․ կմ²։ Սկիզբ է առնում Մեծ Ստրկական լճից, հոսում Մակենզիի դաշտավայրով և առաջացնելով դելտա (12 հզ․ կմ²) թափվում է Հյուսիսային սառուցյալ օվկիանոսի Բոֆորտի ծովը։ Սնումը ձնաանձրևային է։ Վարարում է գարնանն ու ամռանը, սառցակալում՝ սեպտեմբերից մինչև մայիս։ Նավարկելի է ամբողջ համակարգի 2200 կմ։ Մակենզիի ափերին են Ակլավիկ, Ինուվիկ, Նորման Ուելս և այլ քաղաքներ։ Մակենզին հայտնաբերել և առաջին անգամ նրանով անցել է Ալեքսանդր Մակենզին, 1789 թվականին։